CELEX: 32016D0834
Language: mt
Date: 2016-05-20 00:00:00
Title: Deċiżjoni tal-Kunsill (UE) 2016/834 tal-20 ta' Mejju 2016 dwar il-pożizzjoni li għandha tittieħed f'isem l-Unjoni Ewropea fil-Kumitat Konġunt stabbilit skont il-Ftehim bejn l-Unjoni Ewropea u r-Repubblika ta' Cape Verde dwar l-iffaċilitar tal-ħruġ ta' viżi għal żjarat qosra għal ċittadini tar-Repubblika ta' Cape Verde u tal-Unjoni Ewropea, fir-rigward tal-adozzjoni tar-regoli ta' proċedura tal-Kumitat Konġunt

27.5.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 140/15
            
         DEĊIŻJONI TAL-KUNSILL (UE) 2016/834
   tal-20 ta' Mejju 2016
   dwar il-pożizzjoni li għandha tittieħed f'isem l-Unjoni Ewropea fil-Kumitat Konġunt stabbilit skont il-Ftehim bejn l-Unjoni Ewropea u r-Repubblika ta' Cape Verde dwar l-iffaċilitar tal-ħruġ ta' viżi għal żjarat qosra għal ċittadini tar-Repubblika ta' Cape Verde u tal-Unjoni Ewropea, fir-rigward tal-adozzjoni tar-regoli ta' proċedura tal-Kumitat Konġunt
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari il-punt (a) tal-Artikolu 77(2) flimkien mal-Artikolu 218(9) tiegħu,
   Wara li kkunsidra d-Deċiżjoni tal-Kunsill 2013/521/UE tas-7 ta' Ottubru 2013 dwar il-konklużjoni tal-Ftehim bejn l-Unjoni Ewropea u r-Repubblika tal-Kap Verde dwar l-iffaċilitar tal-ħruġ ta' viżi għal żjarat qosra għal ċittadini tar-Repubblika tal-Kap Verde u tal-Unjoni Ewropea (1),
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Il-Ftehim bejn l-Unjoni Ewropea u r-Repubblika ta' Cape Verde dwar l-iffaċilitar tal-ħruġ ta' viżi għal ċittadini tar-Repubblika ta' Cape Verde u tal-Unjoni Ewropea (2) (“il-Ftehim”) daħal fis-seħħ fl-1 ta' Diċembru 2014.
            
         
               (2)
            
            
               L-Artikolu 10 tal-Ftehim bejn l-Unjoni Ewropea u r-Repubblika ta' Cape Verde dwar l-iffaċilitar tal-ħruġ ta' viżi għal żjarat qosra għal ċittadini tar-Repubblika ta' Cape Verde u tal-Unjoni Ewropea (“il-Ftehim”) jipprevedi li Kumitat Konġunt ta' esperti (“il-Kumitat”) għandu jiġi stabbilit mill-Partijiet.
            
         
               (3)
            
            
               L-Artikolu 10(4) tal-Ftehim jipprevdi li l-Kumitat għandu jistabbilixxi r-regoli ta' proċedura tiegħu. Ir-regoli ta' proċedura huma neċessarji biex tiġi organizzata l-ħidma tal-Kumitat Konġunt li ġie assenjat il-kompitu li jamministra l-Ftehim u jimmonitorja l-implimentazzjoni tiegħu.
            
         
               (4)
            
            
               Huwa għalhekk xieraq li tiġi stabbilita l-pożizzjoni li għandha tiġi adottata f'isem l-Unjoni fil-Kumitat, firigward tal-adozzjoni tar-regoli ta' proċedura tal-Kumitat,
            
         ADOTTA DIN ID-DEĊIŻJONI:
   Artikolu 1
   1.   Il-pożizzjoni li għandha tiġi adottata f'isem l-Unjoni fil-Kumitat Konġunt stabbilit skont il-Ftehim bejn l-Unjoni Ewropea u r-Repubblika ta' Cape Verde dwar l-iffaċilitar tal-ħruġ ta' viżi għal żjarat qosra għal ċittadini tar-Repubblika ta' Cape Verde u tal-Unjoni Ewropea, fir-rigward tal-adozzjoni tar-regoli ta' proċedura tal-Kumitat Konġunt, għandha tkun ibbażata fuq l-abbozz tad-Deċiżjoni tal-Kumitat Konġunt meħmuż ma' din id-Deċiżjoni.
   2.   Korrezzjonijiet tekniċi minuri għall-abbozz tad-Deċiżjoni jistgħu jiġu miftiehma mir-rappreżentanti tal-Unjoni fil-Kumitat Konġunt mingħajr deċiżjoni ulterjuri tal-Kunsill.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, l-20 ta' Mejju 2016.
      
         
            Għall-Kunsill
         
         
            Il-President
         
         K.H.D.M. DIJKHOFF
      
   
   
      (1)  ĠU L 282, 24.10.2013, p. 1
   
   
      (2)  ĠU L 282, 24.10.2013, p. 3.
   
      ABBOZZ TA'
      DEĊIŻJONI Nru …/2016 TAL-KUMITAT KONĠUNT STABBILIT SKONT IL- FTEHIM BEJN L-UNJONI EWROPEA U R-REPUBBLIKA TA' CAPE VERDE DWAR L-IFFAĊILITAR TAL-ĦRUĠ TA' VIŻI GĦAL ŻJARAT QOSRA GĦAL ĊITTADINI TAR-REPUBBLIKA TA' CAPE VERDE U TAL-UNJONI EWROPEA,
      ta' …
      fir-rigward tal-adozzjoni tar-regoli ta' proċedura tiegħu
      IL-KUMITAT KONĠUNT,
      Wara li kkunsidra l-Ftehim bejn l-Unjoni Ewropea u r-Repubblika ta' Cape Verde dwar l-iffaċilitar tal-ħruġ ta' viżi għal żjarat qosra għal ċittadini tar-Repubblika ta' Cape Verde u tal-Unjoni Ewropea (“il-Ftehim”), u b'mod partikolari l-Artikolu 10(4) tiegħu,
      Billi l-Ftehim daħal fis-seħħ fl-1 ta' Diċembru 2014,
      ADOTTA DIN ID-DEĊIŻJONI:
      Artikolu 1
      Presidenza
      Il-Kumitat Konġunt (“il-Kumitat”) għandu jkollu presidenza konġunta minn rappreżentant tal-Unjoni Ewropea u rappreżentant tar-Repubblika ta' Cape Verde.
      Artikolu 2
      Kompiti tal-Kumitat
      1.   F'konformità mal-Artikolu 10(2) tal-Ftehim, il-Kumitat għandhu jkollu, b'mod partikolari, il-kompiti li ġejjin:
      
                  (a)
               
               
                  li jagħmel monitoraġġ tal-implimentazzjoni tal-Ftehim;
               
            
                  (b)
               
               
                  li jipproponi emendi jew żidiet għall-Ftehim;
               
            
                  (c)
               
               
                  li jirriżolvi tilwim li jirriżulta mill-interpretazzjoni jew l-applikazzjoni tad-dispożizzjonijiet tal-Ftehim.
               
            2.   Il-Kumitat jista' jilħaq ftehim dwar rakkommandazzjonijiet li jkun fihom linji gwida jew “l-aħjar prattiki” biex jassistu fl-implimentazzjoni tal-Ftehim.
      Artikolu 3
      Laqgħat
      1.   Il-Kumitat għandu jiltaqa' kull meta jkun meħtieġ fuq talba mill-Partijiet u mill-anqas darba fis-sena.
      2.   Il-Partijiet għandhom jospitaw il-laqgħa darba kull wieħed sakemm ma jkunx miftiehem mod ieħor.
      3.   Il-laqgħat tal-Kumitat għandhom jissejħu mill-Kopresidenti.
      4.   Il-Kopresidenti għandhom jistabbilixxu data għal-laqgħa u jiskambjaw tali dokumenti kif ikun meħtieġ fil-ħin biex jiżguraw preparazzjoni adegwata, jekk possibbli, 14-il jum qabel il-laqgħa.
      5.   Il-Parti li tospita laqgħa għandha tassumi l-aspetti ta' loġistika.
      Artikolu 4
      Delegazzjonijiet
      1.   Il-Partijiet għandhom jinnotifikaw lil xulxin dwar il-kompożizzjoni prevista tad-delegazzjoni tagħhom mill-inqas sebat ijiem qabel kull laqgħa.
      2.   L-Unjoni Ewropea għandha tkun rappreżentata mill-Kummissjoni, assistita minn esperti mill-Istati Membri.
      Artikolu 5
      Aġenda tal-laqgħat
      1.   Għandha titħejja aġenda proviżorja għal kull laqgħa mill-Kopresidenti mhux aktar tard minn 14-il jum qabel il-laqgħa. L-aġenda proviżorja għandha tinkludi l-punti li dwarhom tkun waslet talba għal inklużjoni fl-aġenda għand wieħed mill-Kopresidenti sa mhux aktar tard minn 14-il jum qabel il-laqgħa.
      2.   Kull Parti tista' żżid punti mal-aġenda proviżorja fi kwalunkwe ħin qabel il-laqgħa jekk il-Parti taqbel. It-talbiet biex jiżdiedu punti mal-aġenda proviżorja għandhom jintbagħtu bil-miktub u għandhom jiġu inklużi sa fejn dan ikun possibbli.
      3.   L-aġenda finali għandha tiġi adottata mill-Kopresidenti fil-bidu ta' kull laqgħa. Punt li ma jkunx jidher fuq l-aġenda proviżorja jista' jitqiegħed fuq l-aġenda jekk il-Partijiet jaqblu u għandu jiġi inkluż sa fejndan ikun possibbli.
      Artikolu 6
      Minuti tal-laqgħa
      1.   Għandu jitħejja abbozz tal-minuti kemm jista' jkun malajr mill-Kopresident tal-Parti li tospita l-laqgħa.
      2.   Il-minuti, bħala regola ġenerali, għandhom jindikaw fir-rigward ta' kull punt fuq l-aġenda:
      
                  (a)
               
               
                  id-dokumentazzjoni ppreżentata lill-Kumitat;
               
            
                  (b)
               
               
                  dikjarazzjonijiet li xi Parti tkun talbet li jiddaħħlu; u
               
            
                  (c)
               
               
                  id-deċiżjonijiet li jittieħdu, ir-rakkomandazzjonijiet li jsiru u l-konklużjonijiet adottati rigward xi punt speċifiku.
               
            3.   Il-minuti għandom jindikaw ukoll l-individwi tad-delegazzjonijiet parteċipanti rispettivi, flimkien mal-ministeru, l-aġenzija jew l-istituzzjoni li jkunu qed jirrappreżentaw.
      4.   Il-minuti għandhom jiġu approvati mill-Kumitat fil-laqgħa tiegħu li jkun imiss.
      Artikolu 7
      Deċiżjonijiet u rakkomandazzjonijiet tal-Kumitat
      1.   Il-Kumitat għandu jieħu d-deċiżjonijiet bi ftehim taż-żewġ Partijiet.
      2.   Id-deċiżjonijiet tal-Kumitat għandu jkollhom it-titolu “Deċiżjonijiet” segwit b'numru tas-serje u b'deskrizzjoni tas-suġġett tagħhom. Id-data li fiha d-deċiżjoni ssir effettiva għandha wkoll tkun indikata. Id-deċiżjonijiet għandhom jiġu ffirmati mir-rappreżentanti tal-Kumitat li huma awtorizzati sabiex jaġixxu f'isem il-Partijiet. Id-deċiżjonijiet għandhom jitħejjew idduplikati, u kull kopja tkun ugwalment awtentika.
      3.   Il-paragrafi 1 u 2 ikunu japplikaw mutatis mutandis għal rakkomandazzjonijiet tal-Kumitat.
      Artikolu 8
      Spejjeż
      1.   Kull Parti għandha tkun responsabbli għall-ispejjeż sostnuti minħabba l-parteċipazzjoni tagħha fil-laqgħat tal-Kumitat, inklużi l-ispejjeż tal-persunal, tal-ivvjaġġar u tas-sussistenza u l-ispejjeż tal-posta jew tat-telekomunikazzjoni.
      2.   Spejjeż oħrajn relatati mal-organizzazzjoni tal-laqgħat għandhom ġeneralment ikunu koperti mill-Parti li tospita l-laqgħa.
      Artikolu 9
      Proċeduri amministrattivi
      1.   Sakemm il-Kumitat ma jiddeċidix mod ieħor, il-laqgħat tal-Kumitat ma għandhomx ikunu miftuħa għall-pubbliku.
      (2)   Il-minuti u dokumenti oħrajn tal-Kumitat għandhom jiġu ttrattati b'kunfidenzjalità.
      (3)   Parteċipanti li mhumiex uffiċjali tal-Partijiet u tal-Istati Membri jistgħu jiġu mistiedna bi ftehim bejn iż-żewġ Kopresidenti u għandhom ikunu soġġetti għall-istess rekwiżiti ta' kunfidenzjalità.
      (4)   Il-Partijiet jistgħu jorganizzaw laqgħat ta' informazzjoni pubbliċi jew b'xi mod ieħro jinformaw lil membri tal-pubbliku li jkunu interessati bir-riżultati tal-laqgħat tal-Kumitat.
      Artikolu 10
      Dħul fis-seħħ
      Din id-Deċiżjoni għandha tidħol fis-seħħ fid-data tal-adozzjoni tagħha.
      
         Magħmul fi …,
         
            
               Għall-Unjoni Ewropea
            
         
         
            
               Għar-Repubblika ta' Cape Verde
            
         
      
   
   
      DIKJARAZZJONI KONĠUNTA ANNESSA MAR-REGOLI TA' PROĊEDURA
      Sabiex jiġi żgurat l-implimentazzjoni kostanti, armonizzata u korretta tal-Ftehim, ir-Repubblika ta' Cape Verde, l-Istati Membri u l-Kummissjoni Ewropea għandhom jagħmlu kuntatti informali bejn il-laqgħat formali tal-Kumitat Konġunt, sabiex jittrattaw kwistjonijiet urġenti. Fil-laqgħa li jkun imiss tal-Kumitat Konġunt, huma għandhom jagħtu rapport dwar dawn il-kwistjonijiet u l-kuntatti informali.